Kako naučiti štene gde treba da vrši nuždu

Blog ću početi sa ovom temom jer znam da vas najviše interesuje. Većina vlasnika malih pasa je pod stresom jer im vršenje nužde njihovog ljubimca po stanu zadaje glavobolje.
Međutim, ovo i nije problem ako se posvetite kuci odmah po dolasku u dom i ako ne pravite greške poput:  kažnjavanja, udaranja novinom, guranja njuškice u izmet..., jer će postati zbunjena i vršenje nužde će povezivati sa nečim neprijatnim.
U novu porodicu štenci dolaze uglavnom sa dva meseca starosti i dok ne isprimaju sve vakcine ne smeju da izlaze napolje. Znači, treba im obezbediti mesto u stanu gde će vršiti nuždu. Najzgodnije je da to bude terasa ili kupatilo i tu treba staviti pelenu ili novine, a u neki ćošak terase se može staviti i malo zemlje ili peska. Ove male bebe često spavaju, često jedu, pa i često vrše nuždu, ali ne zato da bi isprljali stan, nego zato što ne mogu dugo da trpe (najviše sat-dva). Nuždu obavljaju posle spavanja, posle igre i posle jela.
Trebalo bi da ste u istoj prostoriji sa štenetom i da ga držite na oku da bi mogli na vreme da odreagujete i odnesete štene na mesto gde treba da vrši nuždu. Obavezno ga po završenom poslu pohvalite i nagradite. Nagrada može da bude neka poslastica, ali nežne reči i maženje ne smete izostaviti. Moram da napomenem da se ne igrate sa štenetom dok ne piški ili kaki. Tek posle toga.
Najlakše ćete prepoznati kada se kuci kaki jer se tada vrti u krug i njuška, a to je najčešće posle obilnog obroka.
Nikada, ali nikada ne grdite štene ako je obavilo nuždu gde ne treba, a Vi na vreme to niste primetili, već to mesto očistite nekim dezinfekcionim sredstvom da ga miris ne bi asocirao da na istom mestu ponovi grešku.
Uz ovih nekoliko jednostavnih saveta Vaše štene će vrlo brzo usvojiti nove navike. Vi morate biti strpljivi, dosledni i organizovani prvih nekoliko dana po dalasku steneta u kuću.
Ovaj trud će Vam se višestruko uzvratiti.
Srećno sa novim članom porodice!
 

